題畫蟲鳥
作者：趙文
朝代：宋

paragraphs: 泥行郭索其神全，枯枝獨抱吟風仙。
細腰追逐相後先，畫眉雙棲鬭嬋娟。
一鳴一止俱自然，老猴如鬼踞石邊。
遊蜂何爲過其前，水禽伺魚雙眼穿。
久而無得倦欲眠，鸜之鵒之高樹巔。
俯視螳臂爲垂涎，之蟲不作名利牽。
飲啄之外何所便，人生擾擾真可憐。
笑談對面森戈鋋，王侯螻蟻俱埃煙。
大年未可笑小年，世間唯有蟲能天。